钦定古今图书集成/明伦汇编/宫闱典/第016卷 > 北魏
## 钦定古今图书集成/明伦汇编/宫闱典/第016卷 > 北魏

### 惠帝元年未亲政事祁太后临朝

按《魏书惠帝本纪》，惠皇帝讳贺傉立，桓帝之中子也。
以五年为元年，未亲政事，太后临朝，遣使与石勒通
和，时人谓之“女国使。”按《桓帝皇后祁氏传》：“后生三
子，长曰普根，次惠帝，次炀帝。平文崩，后摄国事，时人
谓之女国。后性猛忌，平文之崩，后所为也。”

### 昭成帝建国二年王太后定计都灅源川

按《魏书昭成帝本纪》：“建国二年夏五月，朝诸大人于
参合陂，议欲定都灅源川，连日不决，乃从太后计而
止。”按《平文皇后王氏传》：后，广甯人也，年十三，因事
入宫，得幸于平文，生昭成帝。昭成初，欲定都于灅源
川，筑城郭，起宫室，议不决。后闻之曰：“国自上世迁徙
为业。今事难之后，基业未固，若城郭而居，一旦寇来，
难”卒，迁动乃止。烈帝之崩，国祚殆危，兴复大业，后之
力也。

### 明元帝泰常八年太武即位追尊皇妣为密皇太后按魏书太武帝本纪泰常八年十月壬申即皇帝位十有二月追尊皇妣为密皇太后

### 神麚三年九月癸卯立密皇太后庙于邺

按《魏书太武帝本纪》云云。按《礼志》。“神麚三年九月，
立密皇太后庙于邺。后之旧乡也。置祀官。太常博士
斋郎三十馀人侍祀。岁五祭。”

### 文成帝和平六年献文帝即位尊冯皇后为皇太后太后临朝听政

按《魏书献文帝本纪》：“和平六年夏五月甲辰，即皇帝
位，大赦天下，尊皇后曰皇太后。”按《文明皇后冯氏
传》：“后，长乐信都人也。父朗坐事诛，后遂入宫。高宗践
极，以选为贵人，后立为皇后。显祖即位，尊为皇太后。
丞相乙浑谋逆，显祖年十三，居于谅暗，太后密定大
策，诛浑，遂临朝听政。及高祖生，太后躬亲抚养，是后
罢”令不听政事，太后行不正，内宠李奕，显祖因事诛
之。太后不得意，显祖暴崩，时言太后为之也。

### 宣武帝延昌四年孝明帝即位尊皇后高氏为皇太后寻出俗为尼尊所生胡充华为皇太妃又崇为皇太后亲览万机摄行代祀之典

按《魏书孝明帝本纪》，延昌四年“春正月，即皇帝位。二
月，尊皇后高氏为皇太后。己亥，尊胡充华为皇太妃。
三月甲辰朔，皇太后出俗为尼。八月丙子，尊皇太妃
为皇太后。戊子，帝朝皇太后于宣光殿。壬辰，群臣奏请皇太后临朝称制。九月乙巳，皇太后亲览万机，诏
曰：‘高祖革礼成治，遗泽在民。世宗纂承丕业，圣德昭
远。朕以冲孺，属当宝图，洪基至重，若履薄冰。王公百
辟，群牧庶官，皆受遇先朝，宠荣自昔，宜各勉崇，共康
世道，勠力竭诚，以匡辅不逮。其有怀道丘园，昧迹板
筑，山栖谷饮，舒卷从时者，宜广戋帛，缉和鼎饪。有能
谠言直谏，济世益时者，在所以闻，当待以不次之位。
孝子顺孙，义夫节妇，表其门闾，以彰厥美。高年孤独
不能自存者，赡以粟帛。若因饥失业，天属流离，或卖
鬻男女以为仆隶者，各听归还。比冀方未肃，徐城寇
扰，将统久劳，士卒疲敝，并遣抚慰，赐以衣马。缘边州
镇，固捍之劳，朔方酋庶，北面所委，亦令劳赉，以副其
心。其有先朝旧事，寝而不举，顷来便习，不依轨式者，
并可疏闻，当加览裁。若益时利治，不拘常制者，自依
别例。其明相申约，称朕意焉’。”十二月丁卯，帝、皇太后
谒景陵。按《宣武皇后传》：后高氏，文昭皇后弟偃之
女也，世宗纳为贵人，生皇子，早夭，又生建德公主。后
拜为皇后，甚见礼重。性妒忌，宫人希得进御。及肃宗
即位，上尊号曰皇太后，寻为尼，居瑶光寺，非大节庆，
不入宫中。按《宣武灵皇后传》：后胡氏，安定临泾人，
司徒国珍女也。世宗召入掖庭，为承华世妇。既诞肃
宗，进为充华嫔。肃宗践阼，尊后为皇太妃，后尊为皇
太后。临朝听政，犹称殿下，下令行事。后改令称诏群
臣上书曰“陛下”，自称曰朕太后。以肃宗冲幼，未堪亲
祭，欲傍《周礼》“夫人与君交献”之义，代行祭礼。访寻故
式。门下召礼官博士议以为不可。而太后欲以帏幔
自鄣，观三公行事。重问侍中崔光，“光便据汉和熹邓
后荐祭故事。”太后大悦，遂摄行初祀。

### 孝明帝熙平元年群臣上议皇太后车舆之制

按《魏书孝明帝本纪》，不载。按《礼志》：肃宗熙平元年
六月，中侍中刘腾等奏：“中宫仆剌列，车舆朽败，自昔
旧都，礼物颇异，迁京已来，未复更造，请集礼官，以裁
其制。”灵太后令曰：“付尚书量议。”太常卿穆绍等议：“案
《周礼》，王后之五辂：重翟锡面、朱总，厌翟勒面、缋总；安
车雕面、鹥总，皆有容盖。翟车贝面、组总有握；辇车组
挽”有翣羽盖重翟后从王祭祀所乘；厌翟后从王宾
飨诸侯所乘；安车后朝见于王所乘；翟车后出桑则
乘；辇车后宫中所乘。谨以《周礼》圣制不刊之典，其礼
文尢备。孔子云：“其或继周者，虽百世可知也。”以其法
不可逾。以此言之，后王舆服典章，多放周式。虽文质
时变，辂名宜存，雕饰虽异，理无全舍。当今圣后临朝，
亲览庶政，舆驾之式，宜备典礼。臣等学缺通经，叨参
议末，辄率短见，宜准《周礼》，备造五辂，雕饰之制，随时
减。太学博士王延业议：“案《周礼》，王后有五辂，重翟
以从王祠，厌翟以从；王飨宾客，安车以朝见于王，翟
车以亲桑。辇车，宫中所乘。又汉《舆服志》云：‘秦并天下，
阅三代之礼。或曰殷瑞山车，金根之色，殷人以为大
辂’”，于是始皇作金根之车。汉承秦制，御为乘舆。太皇
太后、皇太后皆御金根车，加交络帷裳，非注驾则乘
紫罽軿车云。𣚛文画辀，黄金涂五末，盖瓜在右，𬴂，驾
三马。阮谌《礼图》并载秦汉以来舆服，亦云金根辂，皇
后法驾乘之，以礼婚；见庙乘辂；后法驾乘之，以亲桑
安车，后小“驾乘之以助祭；山軿车，后行则乘之；绀罽
軿车，后小行则乘之以哭”公主、邑君、王妃、公侯夫人
入阁舆，后出入阁宫中小游则乘之。晋《先蚕仪注》：“皇
后乘云母安车，驾六騩。”案周、秦、汉、晋车舆仪式，互见
图书，虽名号小异，其大较略相依拟。金根车名，虽起
自秦造，即殷之遗制。今之乘舆五辂，是其象也。华饰
典丽，容观庄美。司马彪以为孔子所谓“乘殷之辂”，即
此之谓也。案《阮氏图》，桑车亦饰以云母，晋之云母车
即是，一与周之翟车，其用正同。安车既名同周制，又
用同重翟。山軿车，案图，饰之以紫绀。罽軿车虽制用
异于厌翟，而实同用于今入阁舆与辇，其用又同。案
《图》，今之黑漆画扇辇，与周之辇“车，其形相似。”窃以为
秦减周制，百事创革，官名轨式，莫不殊异。汉魏因循，
继踵仍旧。虽时有损益，而莫能反古。良由去圣久远，
典仪殊缺，时移俗易，物随事变，虽经贤哲，祖袭无改。
伏惟皇太后叡圣渊凝，照临万物，动循典故，贻则后
王。今辄竭管见，稽之《周礼》，考之汉、晋，采诸图史，验之
时事，以为宜依“汉、晋法驾，则御金根车，驾四马加交
络帷裳；御云母车，驾四马以亲桑；其非法驾，则御紫
罽軿车，驾三马；小驾，则御安车，驾三马以助祭；小行
则御绀罽軿车，驾三马以哭；公主、王妃、公侯夫人宫
中出入，则御画扇辇车。”案旧事，比之《周礼》，唯阙从王
飨宾客及朝见于王之乘。窃以为古者诸侯有朝会
“之礼，故有从飨之仪，今无其事，宜从省略。”又今之皇
居，宫掖相逼，就有朝见，理无结驷，即事考实，亦宜阙
废。又哭公主及王妃，《周礼》所无，施之于今，实合事要。
损益不同，用舍随时，三代异制，其道然也。又金根及
云母驾马，或三或六，访之经礼，无驾六之文。今之乘
舆，又皆驾四，义符古典，宜仍驾四。其馀小驾，宜从驾三。其制用形饰，备见图志。司空领尚书令任城王澄
等五十人议，以为：“皇太后称制临朝，躬亲庶政，郊天
祭地，宗庙之礼，所乘之车，宜同至尊，不应更有制造。
《周礼》魏、晋虽有文辞，不辨形制，假令欲作，恐未合古
制，而不可以为一代典。臣以太常、国子二议为疑，重
集群官，并从今议，惟”恩裁决。灵太后令曰：“群官以后
议折中者，便可如奏。”

### 神龟元年皇太后高氏崩葬以尼礼

按《魏书孝明帝本纪》，神龟元年九月戊申，皇太后高
氏崩于瑶光寺。冬十月丁卯，以尼礼葬于北邙。按
《宣武皇后传》：神龟元年，太后出觐母武邑君。时天文
有变，灵太后欲以后当祸，是夜暴崩，天下冤之。丧还
瑶光佛寺，殡葬皆以尼礼。按《礼志》：神龟元年九月，
尼高皇太后崩于瑶光寺。肃宗诏曰：“崇宪皇太后德
协坤仪，征符月晷，方融壸化，奄至崩殂。朕幼集荼蓼，
夙凭德训，及翕虣定难，是赖谟谋。夫礼沿情制，义循
事立，可特为齐衰三月，以申追仰之心。”有司奏：“案旧
事，皇太后崩仪，自复魄敛葬，百官哭临，其礼甚多。今
尼太后既存委俗尊，凭居道法。凶事简速，不依配极
之典；庭局狭隘，非容百官之位。但昔迳奉接，义成君
臣，终始情礼，理无废绝。辄准故式，立仪如别。内外群
官，权改常服，单衣邪巾，奉送至墓，列位哭拜，事讫而
除。止在京师，更不宣下。”诏可。

神龟二年，诏遵旧典，崇奉太后。

按《魏书孝明帝本纪》：神龟二年“春正月丁亥，诏曰：‘朕
以冲眇，纂承宝位，夙夜惟寅，若涉渊海。赖皇太后慈
仁，被以夙训。自临朝践极，岁将半纪，天平地成，四海
宁乂。天道高远，巍巍难名，犹以㧑挹自居，称号弗备，
非所以崇奉坤元，允协亿兆者也。宜遵旧典，称诏宇
内，以副黎蒸元元之望’。”

### 正光元年七月侍中元乂等矫皇太后诏逊位归政寻幽后于北宫

按《魏书孝明帝本纪》，正光元年“秋七月，侍中元乂、刘
腾奉帝幸前殿，矫皇太后诏曰：‘魏有天下，奕叶重光。
高祖孝文皇帝以英圣驭天，徙京定鼎；世宗宣武皇
帝以睿明承业，廓宁区夏，而鸿勋未半，早已登遐。乃
令车书弗同，鲸寇尚炽。幼主稚弱，夙纂宝历，曾是宗
祏，莫克祗奉。朕所以敬奉群请，临朝总政。帝年已长’”
久思退身，所以往岁殷勤，具陈情旨，百官内外，已照
此怀。佥尔众意，苦见勤夺，僶俛从事，以迄于兹。自此
春来，先疾屡发，药石摄疗，莫能善瘳。夏首及今，数加
动剧，便不堪日釐万务，巨细兼省。帝齿周星纪，识学
逾跻，日就月将，人君道“茂，足以抚辑万邦，谐决百揆。
朕当率前志，敬逊别宫，远惟复子明辟之义，以自绥
养，实望群公逮于黎庶，深鉴斯理。如此则上下休嘉，
天地清晏，魏道熙隆，人神庆悦，不其善欤！”乃幽皇太
后于北宫。

### 孝昌元年皇太后复临朝摄政诏治权臣擅命者

按《魏书孝明帝本纪》：孝昌元年夏四月辛卯，皇太后
复临朝摄政，引群臣面陈得失。诏曰：“朕以寡昧，夙承
天历，茫若涉海，罔知所济。实凭宗社降祐之灵，庶勉
幼志，以康世道。而神龟之末，权臣擅命，元乂、刘腾阴
相影响，遂使皇太后幽隔后宫，太傅、清河王无辜致
害，相州刺史、中山王熙横被夷灭，右卫将军奚康生”
仍见诛翦。从此以后，无所畏忌，恣诸侵求，任所与夺。
“无君之心，积习稍久；不臣之迹，缘事弥彰。蔽耳目之
明，专生杀之柄，天下为之不康，四郊由兹多垒。此而
可忍，孰不可怀！虽屡经赦宥，未容致之于法，犹宜辨
正，以谢朝野。腾身既往，可追削爵位。乂之罪状，诚合
徽𬙊。但以宗枝舅戚，特加全贷，可除名为民。”

孝昌二年二月。帝皇太后。临大夏门。亲览冤讼
按《魏书孝明帝本纪》云云。

### 武泰元年帝崩皇太后诏立临洮王世子钊寻为尔朱荣所害

按《魏书孝明帝本纪》，武泰元年二月癸丑，帝崩。甲寅，
皇子即位。皇太后诏曰：“皇家握历受图，年将二百，祖
宗累圣，社稷载安。高祖以文思先天，世宗以下武经
世，股肱惟良，元首穆穆，及大行在御，重以宽仁奉养，
率由温明恭顺。朕以寡昧，亲临万国，识谢涂山，德惭
文母。属妖逆递兴，四郊多故，实望穹灵降祐，麟趾众
繁。自潘充华有孕椒宫，冀诞储两，而熊罴无兆，维虺
遂彰。于时直以国步未康，假称统嗣，欲以底定物情，
繁仰宸极。何图一旦弓剑莫追，国道中微，大行绝祀。
皇曾孙故临洮王宝晖世子钊，体自高祖，天表卓异。
大行平日，养爱特深，义齐若子，事符当璧。”及翊日弗
愈，大渐弥留，乃延入青蒲，受命玉几。“暨陈衣在庭，登
策靡及。允膺大宝，即日践阼，朕是用惶惧忸怩，心焉
靡洎。今丧君有君，宗社惟固，宜崇赏卿士，爰及百辟，
凡厥在位，并加陟叙。”夏四月戊戌，尔朱荣济河。庚子，
皇太后、幼主崩。按《宣武灵皇后传》：母子之间，嫌隙
屡起。郑俨虑祸，乃与太后计，因潘充华生女，太后诈以为男，便大赦改年。肃宗之崩，事出仓卒，时论咸言
郑俨、徐纥之计，于是朝野愤叹。太后乃奉潘嫔女言：
“太子即位，经数日，见人心已安，始言潘嫔本实生女，
今宜更择嗣君。”遂立临洮王子钊为主，年始三岁，天
下愕然。及武泰元年，尔朱荣称兵渡河，太后尽召肃
宗六宫，皆令入道，太后亦自落发。荣遣骑拘送太后
及幼主于河阴。太后对荣多所陈说，荣拂衣而起，太
后及幼主并沉于河。太后妺冯翊君，收瘗于双灵佛
寺。出帝时始葬以后礼，而追加谥。